钦定古今图书集成/明伦汇编/氏族典/第625卷 > 拓跋澄
## 钦定古今图书集成/明伦汇编/氏族典/第625卷 > 拓跋澄

按《魏书任城王传》，任城王云：“长子澄，字道镇，少而好
学。及康王薨，澄居丧以孝闻。袭封，加征北大将军。高
祖时，蠕蠕犯塞，加澄使持节、都督北讨诸军事以讨
之，蠕蠕遁走。又以氐羌反叛，除都督梁益荆三州诸
军事、征南大将军、梁州刺史，仇池帖然，西南款顺。加
侍中，转征东大将军、开府、徐州刺史，甚有声绩。后征”
为中书令，改授尚书令。萧赜使庾荜来朝，荜见澄音
韵遒雅，风仪秀逸，谓主客郎张彝曰：“往魏任城以武
著称，今魏任城乃以文见美也。”时高祖意在谋迁，召
澄决之曰：“任城便是我之子房。”加抚军大将军、太子
少保，又兼尚书左仆射。从幸邺宫，除吏部尚书。及幸
代，车驾北巡，留澄铨简旧臣，品为三“等，量其优劣。”驾
还洛京，复兼右仆射。坐公事免官，寻兼吏部尚书。恒
州刺史穆泰在州谋反，推朔州刺史、阳平王颐为主。
颐表其状，高祖召澄授节、铜虎、竹使符，御仗左右，仍
行恒州事。澄至，即擒泰，民情怡然。车驾南伐，留澄居
守。复兼右仆射，寻除尚书右仆射。萧宝卷遣其太尉
陈显达入寇汉阳，澄从驾南伐。高祖崩，澄受顾命。世
宗初，有降人严叔懋，告尚书令王肃遣孔思达潜通
《宝卷》，图为叛逆。澄信之，乃表肃将叛，辄下禁止。咸阳、
北海二王奏澄擅禁宰辅，免官归第。寻出为平西将
军、梁州刺史。辞以母老，除安东将军、相州刺史，复固
辞。改受安西将军、雍州刺史。寻征赴季秋讲武。除都
督淮南诸军事、镇南大将军、开府、扬州刺史。频表南
伐，世宗不许。又辞母老，乞解州任，寝而不报，加散骑
常侍。萧衍将张嚣之寇陷夷陵戍，澄遣辅国将军成
兴步骑赴讨，大破之，复夷陵，嚣之遁走。又遣长风戍
主奇道显攻萧衍阴山戍，破之，斩其戍主梅兴祖。仍
引攻白槁戍，又破之，斩其宁朔将军吴道爽。先是朝
议有南伐之意，以萧宝夤为东扬州刺史，据东城；陈
伯之为江州刺史，戍阳石；以澄总督二镇，授之节度。
至是勒兵进讨，遇淮水暴长，引归寿春。转镇北大将
军、定州刺史，除太子太保。于时高肇当朝，猜忌贤戚，
澄为肇间构，常恐不全，乃终日昏饮，以示荒败。肃宗
冲幼，朝野不安，于忠等奏澄为尚书令，于是众心忻
服。又加散骑常侍、骠骑大将军，寻迁司空，加侍中。俄
诏领尚书令。寻以疾患求解任，不许。萧衍于浮山断
淮为堰，以灌寿春。乃除使持节、大将军、大都督南讨
诸军事，勒众十万，将出彭宋。寻淮堰自坏不行。后迁
司徒公。神龟二年薨，年五十三。赠太傅，领太尉公，谥
曰文宣王。